The Limits to Growth

The Limits to Growth (Les llendes del desarrollu, n'asturianu) foi un informe encargáu al MIT pol Club de Roma espublizáu en 1972, poco depués de la primer crisis del petroleu. L'autora principal foi Donella Meadows pero tamién contribuyeron Dennis Meadows y Jorgen Randers. L'informe sofítase na simulación informática del programa World3, creáu polos autores del informe col oxetivu de recrear el crecimientu de la población, el crecimientu económicu y la medra de la buelga ecolóxica de la población sobre la tierra nos cien años próximos, según los datos disponibles hasta la fecha. La tesis principal del llibru ye que nun planeta con llende nun ye posible un crecimientu económicu continuu, y estes llendes pueden ser de dos tipos: de recursos naturales y de la capacidá de la tierra p'absorber la polución ensin amenorgar la calidá del mediu ambiente.

El programa informáticu World3, en delles simulaciones, da como resultáu una estrallimitación nel usu de los recursos naturales y el so progresivu escosamientu, siguíu d'un colapsu na producción agrícola ya industrial y darréu d'un decrecimientu bruscu de la población humana.The Limits to Growth. A report for the Club of Rome's project on the predicament of mankind Ye por eso que los autores esponen como una posible igua a esti colapsu'l "crecimientu cero" o "estáu estacionariu", deteniendo'l crecimientu esponencial de la economía y la población, de mou que l'usu de los recursos maturales que queden nun seyan mermaos pol crecimientu económicu pa que d'esa manera puedan perdurar más nel tiempu. 

Ye posible modificar les tases de desarrollu y algamar una condición d'estabilidá ecolóxica, caltenible, inda a llargu plazu. L'estáu d'equilibriu global habría ser diseñáu de manera que les necesidaes de cada persona sobre la tierra seyan satisfeches, y que caún tenga iguales posibilidaes de realizar el so propiu potencial humanu.

En 1992, 20 años depués de la espublización orixinal, actualizóse ya espublizóse una nueva versión del informe entituláu Beyond the limits, na que, en base a los datos ariciaos dende entós, esponíase que la humanidá yá superara la capacidá de carga del planeta pa sostener la so población. Una versión actualizada, col títulu: Limit to Growth: The 30 – Year Update foi asoleyada'l 1 de xunu de 2004 pola Chelsea Green Publishing Company. Nesta versión actualícense ya intégrense les dos versiones precedentes.

 Referencies 

Enllaces esternos

 Páxina del Club de Roma  
 YAN Kun(2011). The tendency equation of the total annual energy consumption and its limit value in the United States (Brief annotation of the connection equation(R)), Xi'an: Xi'an Modern Nonlinear Science Applying Institute.

Categoría:Economía
Categoría:Ecoloxía